Ododo me 7: Laco Ma Cwinye Tek
I KARE ma wel dano ocako medde i wi lobo, polgi gutimo jami maraco calo Kain. Ento laco acel onongo kite dok pat. En aye laco eni, kilwonge ni Enoka. Enoka obedo laco ma cwinye tek. Dano ma i ngete ducu onongo gitimo jami maraco adada, ento Enoka gire omedde ki tic pi Lubanga.
In ingeyo pingo jo me kare meno gutimo jami maraco mapol tutwal? Tam kong, anga ma omiyo Adam gin ki Kawa gukwero winyo Lubanga, dok ma omiyo gucamo nyig yat ma Lubanga owaco ni myero pe gucam? Ada, man nongo obedo lamalaika marac. Baibul lwongo en ni Catan. Dok en tye ka temme wek dano ducu gutim gin marac.
Nino mo acel Lubanga Jehovah oweko Enoka owaco bot dano gin mo ma onongo pe gimito winyone. Lokke onongo ene: ‘I nino mo Lubanga bityeko jo maraco woko ducu.’ Dano myero obed igi owang tutwal me winyo lok man. Myero obed gin bene gutemo neko Enoka. Pi meno onongo mitte ni Enoka obed ki tek cwiny tutwal me waco bot dano gin ma Lubanga obitimo.
Lubanga pe oweko Enoka obedo kwo pi kare malac i kin jo maraco-ni. Enoka okwo pi mwaka 365 keken. Pingo wa wacci “mwaka 365 keken”? Pien dano i kare meno onongo gitek loyo me kare-ni dok gikwo pi kare malac makato. Ada, Metucela wod pa Enoka okwo pi mwaka 969 kulo!
I nge to pa Enoka, rac pa dano omedde ameda. Baibul waco ni ‘tam ducu ma cwinygi lwodo kare ducu kemo bal keken,’ dok ni ‘lobo onongo dong opong ki bwami.’
In ingeyo tyen lok acel ma omiyo ayelayela onongo dwong tutwal i lobo i kare meno? Pien Catan onongo tye ki yo manyen me tero dano i timo jami maraco. Meno aye gin ma wabipwonyo ma lubo man.
Acakki 5:21-24, 27; 6:5; Jo Ibru 11:5; Juda 14, 15.
Peny
- Yo ango ma Enoka dok obedo pat kwede?
- Pingo dano ma i kare pa Enoka gutimo jammi maraco mapol?
- Jammi maraco ango ma jo-nu gubedo ka timo? (Nen ki i cal.)
- Pingo onongo mitte ni Enoka obed ki tek cwiny?
- Dano onongo girii pi kare ma romene, ento Enoka kono ori pi kare ma romene?
- Ngo ma otimme i nge to pa Enoka?
Peny mukene
- Kwan Acakki 5:21-24, 27.
Kit wat ango ma obedo i kin Enoka ki Jehovah? (Acak. 5:24)
Ki i Baibul, anga ma obedo laco muri loyo, dok en onongo tye ki mwaka adi i kare me to-ne? (Acak. 5:27)
- Kwan Acakki 6:5.
Inge to pa Enoka, kwo odoko rac i lobo nining, dok meno porre nining ki kwo ma kombeddi? (2 Tem. 3:13)
- Kwan Jo Ibru 11:5.
Kit ango pa Enoka ma ‘Lubanga omaro mada,’ dok okelo adwogi ango? (Acak. 5:22)
- Kwan Juda 14, 15.
Lukricitayo me kom kareni gitwero poro tek cwiny Enoka-ni nining ka gitye ka ciko dano pi bino pa Armagedon? (2 Tem. 4:2; Ibru 13:6)
luo_Latn luo_Latn luo_Latn luo_Latn luo_Latn lus_Latn luo_Latn luo_Latn hat_Latn luo_Latn luo_Latn kea_Latn luo_Latn luo_Latn lus_Latn kin_Latn twi_Latn luo_Latn luo_Latn twi_Latn mri_Latn luo_Latn luo_Latn luo_Latn luo_Latn